# การปัดเศษ

จากวิกิพีเดีย สารานุกรมเสรี

**การปัดเศษ** หรือ **การปัดเลข** หมายถึงการลดทอน[เลขนัยสำคัญ](https://th.wikipedia.org/wiki/%E0%B9%80%E0%B8%A5%E0%B8%82%E0%B8%99%E0%B8%B1%E0%B8%A2%E0%B8%AA%E0%B8%B3%E0%B8%84%E0%B8%B1%E0%B8%8D)ของ[จำนวน](https://th.wikipedia.org/wiki/%E0%B8%88%E0%B8%B3%E0%B8%99%E0%B8%A7%E0%B8%99)จำนวนหนึ่ง ผลที่ได้จากการปัดเศษจะได้จำนวนที่มีตัวเลขอื่นที่ไม่ใช่[ศูนย์](https://th.wikipedia.org/wiki/%E0%B8%A8%E0%B8%B9%E0%B8%99%E0%B8%A2%E0%B9%8C)ลดน้อยลง และทำให้ความแม่นยำลดลง แต่สามารถนำไปใช้ต่อได้สะดวกยิ่งขึ้น ตัวอย่างเช่น 73 สามารถปัดเศษในหลักสิบได้ใกล้เคียงที่สุดเป็น 70 เพราะว่า 73 มีค่าใกล้เคียง 70 มากกว่า 80 อย่างไรก็ตามกฎเกณฑ์ในการปัดเศษอาจมีวิธีแตกต่างกันออกไป

## วิธีทั่วไป

วิธีนี้เป็นวิธีที่ใช้กันทั่วไปในทางคณิตศาสตร์ เป็นหนึ่งในวิธีที่สอนในชั้นเรียนประถมศึกษา อาจเรียกว่าเป็น *การปัดเศษเลขคณิตแบบสมมาตร (symmetric arithmetic rounding)* หรือ *การปัดเศษโดยครึ่งหนึ่งให้ปัดขึ้น (round-half-up)* มีหลักการดังนี้

* เลือกหลักตัวเลขที่จะพิจารณาปัดเศษ
* ตัวเลขถัดไป (ทางขวา) ถ้าเท่ากับหรือมากกว่า 5 ให้เพิ่มค่าตัวเลขที่เลือกขึ้นไป 1 (ปัดขึ้น)
* หรือตัวเลขถัดไปถ้าน้อยกว่า 5 ให้คงตัวเลขนั้นไว้ (ปัดลงหรือปัดทิ้ง)

ตัวอย่าง

* 3.044 ปัดเศษในทศนิยม 2 ตำแหน่งจะได้ 3.04 (เพราะตัวเลขถัดไปคือ 4 น้อยกว่า 5)
* 3.045 ปัดเศษในทศนิยม 2 ตำแหน่งจะได้ 3.05 (เพราะตัวเลขถัดไปคือ 5 เท่ากับหรือมากกว่า 5)
* 3.0447 ปัดเศษในทศนิยม 2 ตำแหน่งจะได้ 3.04 (เพราะตัวเลขถัดไปคือ 4 น้อยกว่า 5)

\*\* ถึงแม้ 3.0447 หาก ปัดเศษ 3 ตำแหน่งจะได้ 3.045 แต่เมื่อนำมาคิดเป็น 2 ตำแหน่ง จำเป็นต้องคิดจาก 3.0447